己亥八月廿一日除書予拜太平興國宮祠官呈趙季茂
作者：岳珂
朝代：宋

paragraphs: 世間何物最是閒，司諫拂衣歸華山。
倦來忘記省不得，依約此語祥符間。
終南捷徑本自錯，老子新司紫元鑰。
官家雇我作閒人，有酒醉呼端不惡。
歲糜廩粟月俸錢，豢鶴有料芝有田。
人生何必待有用，我老得此寧非天。
君不見當年把臂龍圖上，司諫放歸元未放。
又不見倦翁山行醉復醒，說著拂衣今亦忘。